
A használt gyógyvíz elhelyezésének felszíni befogadókra gyakorolt szezonális vízminőségi változásainak elemzése egy balneológiai komplexum példáján

Napjainkban a termálvíz, mint regeneratív energiaforrás jelentősége és hasznosítása egyre jobban felértékelődik, ugyanis használata számos lehetőséget hordoz magában. Magyarország európai, nem mellesleg világviszonylatban is egyedülálló geotermikus adottságokkal rendelkezik. A termálvíz gyógyászati, balneológiai, valamint ivóvízfogyasztási célú hasznosítása kifejezetten közkedvelt az országban, emellett fűtési, villamosenergia előállítási, és mezőgazdasági célokra is alkalmazható.
Kutatásom során a választott balneológiai komplexum esetén modern terepi és laboratóriumi vizsgálati módszerekkel, a kijelölt 6 mintavételi ponton a használt gyógyvíz felszíni befogadóba történő elhelyezésének jellemzőit és környezetre gyakorolt hatásait tanulmányozom. A mintavételi pontok kijelölését követően a vízminták vizsgálatát 3 havonta terepen (pH, hőmérséklet, fajlagos elektromos vezetőképesség, sótartalom, összes oldott anyag, oldott oxigén), illetve a mintavételt követő 24 órán belül a Debreceni Egyetem Műszaki Kar Környezetmérnöki Tanszék Vízminőségvédelmi laboratóriumában végeztem el, ezáltal hatékonyan követhetőek a vízminőségi jellemzők szezonális változásai. A laboratóriumi vizsgálatok alkalmával a zavarosság, biológiai-oxigénigény (BOI5), kémiai-oxigénigény (KOI), összes szerves széntartalom (TOC), összes szervetlen széntartalom (TIC), valamint a lúgosság értékének változását, illetve egy partner laboratórium által elemanalitikai vizsgálatok (ICP-OES) segítségével a minták makro- és mikroelem tartalmát is vizsgáltam. Ionkromatográfiás módszerrel a vízminták jellemző anion és kation koncentrációértékei is meghatározásra kerültek. A mért koncentrációértékeket az AquaChem szoftver segítségével grafikusan is ábrázoltuk és értékeltük.
Vizsgálataim részletes információt szolgáltatnak következtetéseink levonáshoz, támogatva a használt vizek biztonságos elhelyezésének megvalósítását. A használt termálvíz elhelyezésével kapcsolatban, azonban vannak megválaszolatlan kérdések. Vízgazdálkodási szempontból ideális eset az lenne, ha minden kitermelt termál, illetve gyógyvíz a hasznosítást követően visszakerülne a vízadó rétegbe, azonban ez a legtöbb esetben nem kivitelezhető. Legtöbbször - a környezetvédelmi szempontból sokkal kritikusabb - közvetlen élővízbe vezetés vagy felszíni elhelyezés valósul meg, ami a befogadó ökoszisztémájára és talajok minőségére változatos hatást gyakorolhat, melyet célszerű rendszeresen nyomonkövetni.



